**Invitation til NUBU’s forskningstræf 2022 – Call for abstracts**

**Udsathed i et samfundsperspektiv**

Nationalt center for forskning i udsathed blandt børn og unge (NUBU) inviterer undervisere og forskere på landets professionshøjskoler til forskningstræf om udsathed blandt børn og unge i et samfundsperspektiv.

Formålet med forskningstræffet er, at vi mødes på tværs af forskning og undervisning, fag og forskningsfelter med mulighed for at dele viden, etablere netværk og inspirere hinanden. Forskningstræffet afholdes over to dage med overnatning, så der er rig mulighed for både intense forskningsfaglige drøftelser og netværk under uformelle former.

**Torsdag d. 27. oktober kl. 10.00 til fredag d. 28. oktober kl. 13**

**på Comwell i Roskilde**

Vi ønsker inden for temaets bredde ramme at invitere til dialog på tværs af professioner, professionshøjskoler, vidensfelter og forskningstraditioner og byder tværfaglige såvel som monofaglige indlæg velkomne.

**Baggrund for årets tema**

I et samfundsperspektiv er det muligt at identificere en række tendenser og bevægelser, der både skaber nye former for udsathed og skubber til forståelser af udsathed. Tendenser i samfundet har sociale, pædagogiske, didaktiske og sundhedsmæssige implikationer for børn og unges hverdagsliv og for professionel praksis. I NUBU's perspektiv forstås udsathed i et samfundsperspektiv for at overskride individualiserende forståelser af udsathed og adressere betingelser for professionel praksis.

Disse aktuelle samfundsmæssige udviklinger, udfordringer og muligheder rækker ind i de mange arenaer, som børn og unge deltager i, herunder dagtilbud, skole og uddannelse. Spørgsmålet bliver således om, og i så fald hvilke udsathedsformer- og udtryk, der produceres og reproduceres, når disse samfundstendenser anskues som indlejrede fænomener i pædagogiske, didaktiske, sociale og sundhedsmæssige sammenhænge. Videre bliver spørgsmålet, hvilke betydninger dette får for professionelles praksis, og hvad professionelle kan gøre i håndteringen af udsathed i et bredere samfundsperspektiv.

**Eksempler på mulige nedslag**

Ovenstående kalder på en række forskellige forskningsmæssige nedslag og prioriteringer. Præsentationer kan fx fokusere på:

* Sammenhænge mellem øget læringsfokus, pædagogik og udsathed blandt børn og unge. Fx spørgsmål om, hvad præstationsfrie rum betyder, og hvordan professionelle kan arbejde med det i en institutionel sammenhæng?
* Forskelle mellem land og by og disses betydning for (arbejde med) børn og unge i udsathed.
* Sammenhænge mellem udviklinger i ungekulturer og udsathed blandt unge. Evt. i kobling til diskussioner af unges brug af sociale medier.
* Der er nationalt et stort fokus på psykisk mistrivsel blandt børn og unge. Hvordan kan denne udvikling forklares, og hvad betyder det for de professionelle, der arbejder med børn og unge i mistrivsel?
* Ændrede organiseringsformer fx som følge af tendenser omkring børnetal, inklusionsbestræbelser, indsatser mod chanceulighed, nytilkomne børn og elever etc. Hvordan påvirker disse organiseringsformer- og ændringer udsathed blandt børn og unge?
* Hvilke betydninger har den revitaliserede dannelsesdiskussion i pædagogik, skole og uddannelse, og er denne diskussion relevant for forståelse af udsathed blandt børn og unge?
* Hvad betyder opmærksomheden på vigtigheden af uddannelse og uddannelsesvalg, herunder fokus på bestemte retninger?
* Hvordan påvirker udviklingen i antallet af diagnoser og ventelister i psykiatrien det tværfaglige samarbejde mellem skole, dagtilbud og socialforvaltningen?

Oplæggene skal præsentere igangværende eller nyligt afsluttede forskningsprojekter og kan på forskellig vis lægge vægt på teoretiske, empiriske, etiske og/eller metodiske pointer og diskussioner inden for temaet udsathed i et samfundsperspektiv.

Man kan deltage på træffet både som oplægsholder eller uden at holde oplæg. Ønsker du/I at præsentere et forskningsprojekt, bedes du/I **sende et abstract på max 350 ord til** nubu-center@ucsyd.dk **senest den 30. maj 2022.**

Abstrakts skal anvende [denne skabelon.](https://nubu.dk/call-for-abstrakts-til-nubu-forskningstraef-2022/)

Dit abstract skal redegøre for forskningsprojektets relevans for call’et, teoretiske grundlag, metodiske tilgang samt relevans for professionshøjskolernes uddannelser og/eller (tvær)professionelle praksis. Angiv desuden i abstractet, om du ønsker at præsentere i form af et oplæg, symposium (hvor flere projekter eller perspektiver præsenteres) eller workshop (med en højere grad af deltagerinvolvering). Vi byder traditionelle konferenceoplæg såvel som mere kreative fremstillingsformer velkomne. De praktiske detaljer omkring præsentationerne aftales med de udvalgte oplægsholdere. Det endelige program annonceres i august 2022.

Du kan allerede nu tilmelde dig forskningstræffet via dette link [NUBU Forskningstræf 2022 (nemtilmeld.dk)](https://ucsyd.nemtilmeld.dk/1317/)